C 89/20
LV
Eiropas Savienības Oficiālais Vēstnesis
25.2.2022.
3.6.
Ar reģistrēto nosaukumu apzīmētā produkta marķēšanas īpašie noteikumi Kontroles struktūra pārbaudīs, vai produktam ir piestiprināta etiķete, uz kuras atveidots logotips ar uzrakstu “Marrone di Combai”, kam pēc izmēra jābūt daudz lielākam par visiem pārējiem uzrakstiem.
Uz etiķetes vai taras jānorāda šāda informācija: ražotāja vai iepakošanas uzņēmuma nosaukums un preču zīme, sākotnējais neto svars un kategorija, informācija par produkta uzturvielām un uzturvērtību, ražošanas gads, norādes par produkta pareizu uzglabāšanu un lietošanu.
Logotipu veido stilizēts kastaņa attēlojums – kastani ieskauj stilizēta gaiši brūna kastaņu miza, kas atrodas tumši brūnā kvadrātā (gaiši brūna krāsa – Pantone 465U, tumši brūna krāsa – Pantone 4625U).
Logotipam var būt šādi izmēri: 65 mm x 102 mm, 33 mm x 51 mm, 17 mm x 25 mm, 8 mm x 12 mm.
4.
Ģeogrāfiskā apgabala īsa definīcija Produkta “Marrone di Combai” ražošanas ģeogrāfiskajā apgabalā ietilpst šādu Trevizo provinces pašvaldību teritorija: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene un Vittorio Veneto.
5.
Saikne ar ģeogrāfisko apgabalu Visa specifikācijas 4. punktā noteiktā teritorija izpletusies Alpu pakājē.
Tipiski kalnaino (Alpu pakājes) teritoriju, kurā ražo “Marrone di Combai”, no ģeoloģiskā viedokļa veido karsta procesu rezultātā izveidojusies kaļķakmens un silikāta klinšu grupa un kalnu grēda, kurai raksturīgas dziļas aizas, stāvas nogāzes un augsnes degradācija, ko izraisa cietu un nedrūpošu klinšu uzslāņojumi.
Šādām reljefa īpatnībām ir būtiska nozīme klimata ziņā: Priekšalpu ķēde un pakalnu grēdas stiepjas tā, ka tā aiztur austrumu vējus, vienlaikus neradot šķēršļus ziemeļu vējiem, un tādējādi samazina gada vidējo temperatūru salīdzinājumā ar līdzenumiem.
Bagātīgi nokrišņi, vienmērīgs to sadalījums visa gada garumā un apstāklis, ka minētajā teritorijā nekad neveidojas migla, kas raksturīga visām pārējām Po un Veneto līdzenuma apdzīvotajām vietām, veicina AĢIN “Marrone di Combai” ražošanai sevišķi piemērotas vides veidošanos.
Ar žūrijas palīdzību veikto organoleptisko analīžu rezultāti parāda, ka augļa kopējo vērtējumu pozitīvi ietekmē tieši augļa mīkstuma īpašības, jo īpaši augļa maigā konsistence.
Līdztekus faktoriem, kuri ietekmē ar tausti nosakāmās īpašības, kastaņu vērtību izceļ to īpašais aromāts, kam piemīt izteiktas pikantuma, ziedu un zālaugu smaržu nianses un kas nepārprotami jūtams, pagaršojot produktu.
Kvantitatīvie rādītāji, kas izteikti organoleptisko īpašību analīzei paredzētajos raksturlielumos, liecina, ka aromāta intensitātes, noturības un saldenuma rādītāji ir augsti, turpretim rādītāji, kas parasti negatīvi ietekmē kastaņu kopējo vērtējumu un liecina, ka produktam piemīt savelkoša un sīva garša, ir ļoti zemi.
Kastaņu “Marrone di Combai” sevišķais aromāts ir saistīts ar ražošanas apgabala augsnes īpašībām un norāda uz ciešo saikni starp augu, augsni un ražošanas vidi.